Predlog DIREKTIVA SVETA o spremembi Priloge I k Direktivi Evropskega parlamenta in Sveta 94/62/ES o embalaži in odpadni embalaži /* COM/2012/0141 final - 2012/0070 (NLE) */





OBRAZLOŽITVENI MEMORANDUM Člen 3(1) Direktive 94/62/ES o embalaži in odpadni embalaži določa splošno opredelitev pojma embalaža in merila za razjasnitev, kaj je embalaža in kaj to ni. Priloga I k Direktivi navaja seznam ponazoritvenih primerov glede uporabe teh meril. V skladu z zahtevami iz člena 3(1) Direktive 94/62/ES Komisija preveri ter po potrebi popravi seznam ponazoritvenih primerov za opredelitev pojma embalaža iz Priloge I. Zaradi nadaljnje uskladitve razlage opredelitve pojma embalaža v EU se Priloga I k Direktivi 94/62/ES popravi tako, da se dodajo novi ponazoritveni primeri, ki so se obravnavali v sodelovanju z državami članicami. Ukrep je potreben, da se razjasni primere, kjer je razmejitev med tem, kaj je embalaža in kaj to ni, še vedno nejasna. Cilj je lažje izvajanje in uveljavljanje zakonodajnega okvira za embalažo ter ustvarjanje enakih pogojev sodelovanja za gospodarske subjekte na celotnem notranjem trgu EU. Zato je Komisija predložila osnutek direktive v glasovanje odboru, ustanovljenemu na podlagi člena 21 Direktive. Na svojem zasedanju dne 12. decembra 2011 odbor ni podal mnenja o osnutku direktive. Ob upoštevanju stališča odbora je bil iz predloga črtan predmet „podlaga samolepilnih etiket“. Zato se predlog Direktive Sveta v skladu s postopkom iz člena 5a Sklepa 1999/468/ES predloži Svetu in posreduje Evropskemu parlamentu. 2012/0070 (NLE) Predlog DIREKTIVA SVETA o spremembi Priloge I k Direktivi Evropskega parlamenta in Sveta 94/62/ES o embalaži in odpadni embalaži (Besedilo velja za EGP) SVET EVROPSKE UNIJE JE – ob upoštevanju Pogodbe o delovanju Evropske unije, ob upoštevanju Direktive Evropskega parlamenta in Sveta 94/62/ES z dne 20. decembra 1994 o embalaži in odpadni embalaži[1] in zlasti člena 3(1) Direktive, ob upoštevanju predloga Evropske komisije, ob upoštevanju naslednjega: (1) Člen 3(1) Direktive 94/62/ES opredeljuje „embalažo“ z določitvijo nekaterih meril. Predmeti, navedeni v Prilogi I k zadevni direktivi, so ponazoritveni primeri za uporabo teh meril. (2) Zaradi pravne varnosti in poenotenja razlage opredelitve pojma „embalaža“ je treba pregledati in spremeniti seznam ponazoritvenih primerov za razjasnitev dodatnih primerov, kjer je razmejitev med tem, kaj je embalaža in kaj to ni, še vedno nejasna. Pregled se opravlja na podlagi pozivov držav članic in gospodarskih subjektov k okrepitvi izvajanja Direktive in ustvarjanju enakih pogojev sodelovanja na notranjem trgu. (3) Direktivo 94/62/ES je zato treba ustrezno spremeniti. (4) Odbor, ustanovljen na podlagi člena 21 Direktive 94/62/ES, ni izdal mnenja o ukrepih iz te direktive, zato je Komisija Svetu predložila predlog v zvezi z ukrepi in ga posredovala Evropskemu parlamentu – SPREJEL NASLEDNJO DIREKTIVO: Člen 1 Priloga I k Direktivi 94/62/ES se nadomesti z besedilom iz Priloge k tej direktivi. Člen 2 1. Države članice najpozneje do 30. septembra 2013 sprejmejo zakone in druge predpise, potrebne za uskladitev s to direktivo. Komisiji takoj sporočijo besedilo navedenih predpisov. Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice. 2. Države članice sporočijo Komisiji besedilo temeljnih določb nacionalne zakonodaje, sprejetih na področju, ki ga ureja ta direktiva. Člen 3 Ta direktiva začne veljati dvajseti dan po objavi v Uradnem listu Evropske unije. Člen 4 Ta direktiva je naslovljena na države članice. V Bruslju, Za Svet Predsednik PRILOGA „PRILOGA I PONAZORITVENI PRIMERI ZA MERILA IZ ČLENA 3(1) Ponazoritveni primeri za merilo (i) Predmeti, ki so embalaža Škatle za slaščice Folija, ovita okrog škatle za zgoščenko Ovitki za pošiljanje katalogov in revij (z revijo) Podloge za pecivo, ki se prodajajo skupaj s pecivom Zvitki, cevi in valji, okrog katerih je navit upogljiv material (npr. plastična folija, aluminij, papir), razen zvitkov, cevi in valjev, ki so del proizvodnih strojev in se ne uporabljajo za predstavitev proizvoda kot prodajne enote Cvetlični lončki, namenjeni samo za prodajo in prevoz rastlin in ne temu, da rastline v njih ostanejo celo življenjsko dobo Steklenice za raztopine za injiciranje Kolut za zgoščenke (ki se prodaja skupaj z zgoščenkami in ni namenjen za shranjevanje) Obešalniki za obleke (ki se prodajajo skupaj z oblačilom) Škatlice za vžigalice Sterilne pregrade (vrečke, pladnji in materiali, ki so potrebni za ohranjanje sterilnosti proizvoda) Kapsule za avtomate za napitke (npr. kava, kakav, mleko), ki se ob uporabi izpraznijo Jeklenke za večkratno polnjenje za različne vrste plina, razen gasilnih aparatov Predmeti, ki niso embalaža Cvetlični lončki, v katerih rastline ostanejo celo življenjsko dobo Škatle za orodje Čajne filter vrečke Voščeni ovoj za sir Ovitki klobas Obešalniki za obleke (ki se prodajajo samostojno) Kapsule za kavni avtomat, kavne vrečke iz folije in kavni vložki iz filter papirja, ki se odvržejo skupaj z uporabljenim kavnim proizvodom Kartuše za tiskalnike Škatle za zgoščenke, DVD-je in videokasete (ki se prodajajo skupaj z zgoščenko, DVD-jem ali videokaseto) Kolut za zgoščenke (ki se prodaja prazen in je namenjen za shranjevanje) Raztopljive vrečke za detergente Nagrobne sveče (posode za sveče) Mehanski mlinček (vgrajen v vsebnik, ki se da ponovno polniti, npr. mlinček za poper, ki ga je mogoče znova napolniti) Ponazoritveni primeri za merilo (ii) Predmeti, ki so embalaža, če so oblikovani in namenjeni za polnjenje na prodajnem mestu Papirnate ali plastične nosilne vrečke Krožniki in kozarci za enkratno uporabo Folija za hrano Vrečke za sendviče Aluminijasta folija Plastična folija za očiščena oblačila v čistilnicah Jeklenke za večkratno polnjenje za različne vrste plina, razen gasilnih aparatov Predmeti, ki niso embalaža Mešalnik Pribor za enkratno uporabo Ovojni papir (ki se prodaja samostojno) Papirnati modeli za peko (ki se prodajajo prazni) Podloge za pecivo, ki se prodajajo brez peciva Ponazoritveni primeri za merilo (iii) Predmeti, ki so embalaža Etikete, ki so obešene neposredno na proizvod ali so nanj pritrjene Predmeti, ki so del embalaže Krtačka maskare, ki je del pokrovčka posodice Nalepke, pritrjene na drugo embalažo Sponke Plastični ovitki Merilna posodica, ki je del pokrova embalaže za detergente Mehanski mlinček (vgrajen v vsebnik za enkratno uporabo, napolnjen s proizvodom, npr. mlinček za poper, napolnjen s poprom) Predmeti, ki niso embalaža Priponke za radiofrekvenčno identifikacijo (RFID)“ [1] UL L 365, 31.12.1994, str. 10.